4 priedas

***projektas***

**PIRKIMO SUTARTIES IR TEIKIAMOS FINANSINĖS NUOMOS (LIZINGO) PASLAUGOS SĄLYGOS**

1. Sutarties pagrindinės sąlygos yra privalomos tiekėjams ir sudarant sutartį su laimėtoju nebus keičiamos:

2. Sutarčiai taikoma fiksuotos kainos su peržiūra (dėl PVM) kainodara. Į sutarties kainą turi būti įskaičiuoti visi mokesčiai, susiję su automobilių pardavimu, lizingu, įregistravimu, valstybine technine apžiūra, 1 mėnesio transporto priemonių valdytojų civilinės atsakomybės privalomojo draudimo išlaidos, pristatymo ir papildomos įrangos, nurodytos techninėje specifikacijoje, įrengimas ir PVM. Pardavėjas/lizingo davėjas neturi teisės reikalauti padengti jokių išlaidų, viršijančių pasiūlymo kainą.

3. Šalys susitaria, kad Sutartyje nurodytas PVM gali kisti (didėti ar mažėti) dėl Lietuvos Respublikos Pridėtinės vertės mokesčio įstatyme (toliau – Įstatymas) nustatyto pridėtinės vertės mokesčio (toliau- PVM) dydžio pasikeitimo. Pasikeitus pridėtinės vertės mokesčio dydžiui, PVM perskaičiuojamas per 10 kalendorinių dienų po Lietuvos Respublikos pridėtinės vertės mokesčio įstatymo, kuriuo keičiasi mokesčio tarifas, įsigaliojimo dienos. PVM perskaičiuojamas atskiru Šalių rašytiniu susitarimu, kuris nuo jo pasirašymo dienos tampa neatskiriama Sutarties dalimi. PVM perskaičiavimas šiuo atveju nelaikomas Sutarties sąlygų keitimu. Naujas PVM tarifas taikomas tik toms įmokoms, kurių sumokėjimo terminas suėjo po oficialaus naujo PVM tarifo įsigaliojimo. Pasikeitus kitiems mokesčiams, kaina perskaičiuojama nebus. Dėl bendro kainų lygio kitimo Sutarties kaina nebus perskaičiuojama.

4. Prekės turi būti pristatytos adresu Laisvės a.20, Panevėžys, ne vėliau kaip per 6 mėn. nuo Sutarties pasirašymo dienos Sutartyje numatyta tvarka. Kartu su prekėmis turi būti pateikti techninėje specifikacijoje nurodyti dokumentai.

5. Lizingo (finansinės nuomos) terminas – 60 mėn.

6. Metinė palūkanų norma – fiksuota. Palūkanos procentais ir lizingo (finansinės nuomos) paslaugų marža fiksuojamos 60 mėnesių ir yra nekeičiamos visą Sutarties galiojimo laikotarpį.

7. Mokėjimai atliekami po Prekių perdavimo–priėmimo akto pasirašymo, kas mėnesį nustatytu mokėjimo grafiku.

8. Pirmas įmokos periodas prasideda po Prekių perdavimo–priėmimo akto pasirašymo. Prekių lizingo pradinė įmoka yra 18 proc. nuo bendros pasiūlymo vertės (Eur su PVM).

9. Pirkėjas/Lizingo gavėjas neturi patirti jokių su finansine nuoma susijusių papildomų išlaidų dėl palūkanų mokėjimo ir visų Prekių anksčiau numatyto termino išpirkimo. Sutarties sudarymo, keitimo ir kiti administravimo mokesčiai netaikomi.

10. Pirkėjas/Lizingo gavėjas gali išpirkti Prekes lizingo (finansinės nuomos) terminui nepasibaigus, ir už tai nemoka baudų, kompensacijų, sutarties keitimo mokesčių ar mokesčių už priešlaikinį lizingo (finansinės nuomos) mokėjimų padengimą.

11. Nuosavybės teisė į Prekes Pirkėjui/Lizingo gavėjui pereina nuo visų Prekių kainos sumokėjimo momento.

12. Neatlikus apmokėjimo nustatytais terminais, Pirkėjas/Lizingo gavėjas, Pardavėjui/ Lizingo davėjui pareikalavus, privalo sumokėti 0,02 proc. delspinigius nuo laiku neapmokėtos sumos už kiekvieną uždelstą dieną. Šalys susitaria, kad šiuo atveju palūkanos nemokamos

13. Pardavėjui/Lizingo davėjui Sutartyje nustatytu terminu nepristačius Prekių, Pardavėjas/Lizingo davėjas Pirkėjui/ Lizingo gavėjui moka 0,02 proc. delspinigius nuo Sutarties kainos (Eur su PVM) už kiekvieną uždelstą pristatyti Prekių dieną.

14.PVM sąskaitos faktūros privalo būti teikiamos naudojantis informacinės sistemos „E. sąskaita“ priemonėmis. Esant „E. sąskaita“ sistemos techniniams sutrikimams ir nesant galimybės sąskaitų pateikti „E. sąskaita“ priemonėmis, sąskaitos yra pateikiamos el. paštu [administracija@panevezys.lt](mailto:administracija@panevezys.lt).

15. Prekėms suteikiama ne mažesnė garantija, nei nurodyta prie Sutarties pridedamoje techninėje specifikacijoje. Garantija skaičiuojama nuo prekių perdavimo-priėmimo akto pasirašymo dienos.

16. Prekių garantijos laikotarpiu per 10 (dešimt) darbo dienų nuo pranešimo gavimo dienos, Pardavėjas/Lizingo davėjas įsipareigoja suremontuoti automobilį ar jo įrangą ir (arba) pašalinti eksploatavimo metu išaiškėjusius defektus, atsiradusius ne dėl Pirkėjo/Lizingo gavėjo neteisingų veiksmų.

17. Pardavėjui/Lizingo davėjui nesilaikant Sutartyje numatytų įsipareigojimų (automobiliai nepristatyti nustatytu terminu, ar pristatyti automobiliai neatitinka techninėje specifikacijoje nustatytų komplektavimo reikalavimų ir Pardavėjas/Lizingo davėjas neištaiso šių trūkumų per nurodytą terminą) tai laikoma esminiu Sutarties pažeidimu, dėl kurio Pirkėjas/Lizingo gavėjas turi teisę vienašališkai nutraukti Sutartį, raštu įspėjęs Pardavėją/Lizingo davėją prieš 30 kalendorinių dienų.

18. Pardavėjui/Lizingo davėjui, vienašališkai nutraukus Sutartį prieš terminą ne dėl Pirkėjo/Lizingo gavėjo kaltės, ar Pirkėjui/Lizingo gavėjui nutraukus Sutartį prieš terminą dėl Pardavėjo/ Lizingo davėjo kaltės, Pardavėjas/ Lizingo davėjas sumoka Pirkėjui/ Lizingo gavėjui 10 proc. dydžio baudą nuo bendros Sutarties kainos su PVM bei atlygina kitus dėl nutraukimo patirtus nuostolius, kurių nepadengia bauda. Nurodytos baudos sumokėjimas neatleidžia Pardavėjo/ Lizingo davėjo nuo pareigos atlyginti Pirkėjui/Lizingo gavėjui patirtus nuostolius dėl Sutarties nevykdymo arba netinkamo vykdymo.

19. Pardavėjas/Lizingo davėjas turi teisę vienašališkai nutraukti Sutartį, jeigu Pirkėjas/Lizingo gavėjas nevykdo savo įsipareigojimų pagal Sutartį arba vykdo juos netinkamai, apie tai įspėjus Pirkėją/Lizingo gavėją prieš 30 kalendorinių dienų.

20. Lizingo (finansinės nuomos) Sutarties sąlygos gali būti papildytos nuostatomis pagal lizingo (finansinės nuomos) davėjo parengtas standartines lizingo (finansinės nuomos) sutarties sąlygas, kurios neprieštarautų šioms paslaugų sąlygoms.